କଟକ ଅଫିସ,୧୦।୮ଃ କରୋନା ସଂକ୍ରମଣରେ ଗୁରୁତର ଆକ୍ରାନ୍ତଙ୍କ ଚିକିତ୍ସା ପାଇଁ କଟକ ଜିଲାରେ ଆଉ ଇଣ୍ଟେନ୍ସିଭ୍ କେୟାର୍ ୟୁନିଟ୍ (ଆଇସିୟୁ) ନାହିଁ। ସବୁ ଆଇସିୟୁ ଭର୍ତ୍ତି ହୋଇଯାଇଛି। ଜିଲାରେ ଥିବା ୩୪ଟି ଆଇସିୟୁରୁ ସବୁଥିରେ ରୋଗୀଙ୍କ ଚିକିତ୍ସା ଚାଲିଛି। ସେହିଭଳି ୨୦ଟି ଭେଣ୍ଟିଲେଟର ମଧ୍ୟରୁ ୧୫ଟି ଭର୍ତ୍ତି ରହିଛି। ଅଶ୍ୱିନୀ କୋଭିଡ୍ ହସ୍ପିଟାଲରେ ୧୧୫ଟି ବେଡ୍ ଭର୍ତ୍ତି ଥିବାବେଳେ ୩୫ଟି ଖାଲି ପଡ଼ିଛି। ଆଠଗଡ଼ସ୍ଥିତ ସ୍ବତନ୍ତ୍ର ଜିମ୍ସାର୍ କୋଭିଡ୍ କେୟାର ସେଣ୍ଟରରେ ୧୨୪ଟି ବେଡ୍ ଭର୍ତ୍ତି ଥିବାବେଳେ ୨୬ଟି ଖାଲି ପଡ଼ିଛି। ଜିଲାରେ ୮ଟି କୋଭିଡ୍ କେୟାର ସେଣ୍ଟରରେ ୧୨୩୦ଟି ବେଡ୍ ରହିଛି। ସେଥିରୁ ୭୭୨ଟି ଭର୍ତ୍ତି ଓ ୪୫୮ଟି ଖାଲି ରହିଛି। ଯେଉଁ ରୋଗୀଙ୍କୁ ଆଇସିୟୁର ଆବଶ୍ୟକତା ପଡ଼ିବ, ସେମାନଙ୍କୁ ନିକଟସ୍ଥ ଜିଲାରେ ଯେଉଁଠି ଆଇସିୟୁ ଫାଙ୍କା ଥିବ, ସେଠାରେ ଚିକିତ୍ସା କରାଯିବ ବୋଲି କଟକ ଜିଲାପାଳ ଭବାନୀ ଶଙ୍କର ଚୟନୀ ସୂଚନା ଦେଇଛନ୍ତି।
ଜିଲାରେ କରୋନା ଯୋଦ୍ଧାମାନେ କ୍ରମାଗତ ଭାବେ କରୋନାର ଶିକାର ହେବାରେ ଲାଗିଛନ୍ତି। ମୋଟ ୩୦୧ ଜଣ କରୋନା ଯୋଦ୍ଧା ସଂକ୍ରମଣର ଶିକାର ହୋଇଛନ୍ତି। ସେଥିରୁ ୬୯ ଜଣ ବର୍ତ୍ତମାନ ଚିକିତ୍ସିତ ଅଛନ୍ତି। ଆକ୍ରାନ୍ତଙ୍କ ମଧ୍ୟରେ ୧୯ ଜଣ ଡାକ୍ତର, ୩୬ ଜଣ ଷ୍ଟାଫ ନର୍ସ, ୩ ଜଣ ଆଶା ଓ ଅଙ୍ଗନୱାଡ଼ି କର୍ମୀ, ୪ ଜଣ ଫାର୍ମାସିଷ୍ଟ, ୬ଜଣ ଟେକ୍ନିସିଆନ୍ ଓ ୧୦୪ ଜଣ ଅନ୍ୟ କର୍ମଚାରୀ ରହିଛନ୍ତି। ସେହିଭଳି ଏନ୍ଡିଆର୍ଏଫ୍, ଓଡ୍ରାଫ୍, ପୋଲିସ ଓ ଟ୍ରାଫିକ ପୋଲିସର ୧୨୯ ଜଣ କର୍ମଚାରୀ ଆକ୍ରାନ୍ତ ହୋଇଛନ୍ତି। ସ୍ବାବ୍ ସଂଗ୍ରହ ପାଇଁ ଗ୍ରାମାଞ୍ଚଳରେ ୧୪ ଓ ସହରରେ ୬ଟି ଟିମ୍ କରାଯାଇଛି। ଏସ୍ସିବି ମେଡିକାଲ କଲେଜ ଓ ହସ୍ପିଟାଲରେ ମୋଟ ୧୮ଟି ଜିଲାର ଏକ ଲକ୍ଷ ୨୦ ହଜାର ନମୁନା ପରୀକ୍ଷା କରାଯାଇଛି। କେବଳ ଶନିବାର ୧୯୨୫ଟି ନମୁନା ପରୀକ୍ଷା ହୋଇଛି। ଏଥିରେ ଆର୍ଟିପିସିଆର୍ ୧୪୮୮, ଟ୍ରୁନାଟ୍ ୨୩ ଓ ଆଣ୍ଟିଜେନ୍ ୪୧୪ଟି ରହିଛି। ଅଧିକରୁ ଅଧିକ ଟେଷ୍ଟିଂ ଦିଗରେ ପଦକ୍ଷେପ ନିଆଯାଉଛି। ଜିଲାରେ ୪୪ ହଜାର ୫୯୬ ଜଣଙ୍କ କରୋନା ପରୀକ୍ଷା କରାଯାଇଛି। ସେଥିରେ ଆର୍ଟିପିସିଆର୍ ୩୭,୧୦୧ ଓ ଆଣ୍ଟିଜେନ୍ ୭୪୯୫ଟି ରହିଛି। ଦୈନିକ ହାରାହାରି ୮ଶହ ପରୀକ୍ଷା ପାଇଁ ଲକ୍ଷ୍ୟ ରଖାଯାଇଥିବା ବେଳେ ଏବେ ୯୮୩ଟି ପରୀକ୍ଷା ହେଉଛି। ଏସ୍ସିବିରେ କରୋନା ତାଲିମ୍କୁ ଗୁରୁତ୍ୱ ଦିଆଯାଉଛି। ୨୪୯ ଡାକ୍ତର ଓ ୨୭୩ ନର୍ସଙ୍କୁ କୋଭିଡ୍ ଚିକିତ୍ସା ତାଲିମ୍ ଦିଆଯାଇଛି। ଏସ୍ସିବିରେ ସ୍ବତନ୍ତ୍ର ପ୍ଲାଜ୍ମା ବ୍ୟାଙ୍କରେ ନିୟମିତ ପ୍ଲାଜ୍ମା ସଂଗ୍ରହ କରାଯାଉଛି। ୬୯ଜଣଙ୍କ ପାଖରୁ ୧୩୮ଟି ପ୍ଲାଜ୍ମା ୟୁନିଟ୍ ସଂଗ୍ରହ କରାଯାଇଛି। ରାଜ୍ୟର ବିଭିନ୍ନ କୋଭିଡ୍ ହସ୍ପିଟାଲକୁ ୧୦୪ ୟୁନିଟ୍ ପଠାଯାଇଛି। କଟକ ଜିଲାରେ ସୁସ୍ଥହାର ୬୬.୦୩ ପ୍ରତିଶତ ରହିଛି। ଅଧିକ ଆକ୍ରାନ୍ତ ସୁସ୍ଥ ହେଉଛନ୍ତି। ମୃତ୍ୟୁହାର ମାତ୍ର ୦.୦୧ ପ୍ରତିଶତ ରହିଛି ବୋଲି ଜିଲାପାଳ କହିଛନ୍ତି।
Enter your email to get our daily news in your inbox.
Leave this field empty if you're human:
